Nous, officiaux de la court de Besençon, savoir faisons... que... Jaquez, diz de Fustes, citieins de Besençon, a confessé en droit per devant nous et publiement cogneu luy, pour cause d’eschange et de permutacion, avoir baillié, laissié, quitté et outroié à touzjoursmais à noble baron et puissant mons. Jehan de Chalon, signour d’Allay, trois sues pieces de vignes assises ou terretoire de Bures, desques li une est assise ou leu que l’on dit es Murgeraiz, delez la vigne mons. Girart d’Arguel, chevalier, d’une part, et la vigne Estevenin, dit Peque, d’autre, liquele vigne doit tant soulement à Guillaume d’Arguel, escuier, cinc deniers qui portent loux et justise, [et], de rechiez, [à] Jehan des Terraux quatre deniers qui ne portent point de loux ne de justise, lesquex censes dessusdites sunt à paier chescun an par tout le mois de may; li autre est assise en la coste de Buires, delez la vigne à Barbier, de Chamarz, et doit à devantdit Guillaume, escuier, d’Arguel, doux deniers de cense portant lox et justise, à paier chescun an par tout le moy de may; li tierce est assise ou terretoire devantdit, ou leu que l’on dit ou Rebrait, entre la vigne maistre Jehan de Haignens, clerc, de Besençon, d’une part, et la vigne çay en arriers Jaquet Bonvalet, citiein de Besençon, d’autre, et doit à mons. Girart d’Arguel, chevalier, cinc deniers une pujoise moins de cense portant loux et justise, et un denier à la fame çay en arriers Richart d’Ornens, à paier chascun an, an tout le moy de may; lesques pieces dessusdites de vigne lidiz Jaquet a bailliez adit mons. Jehan de Chalon, en non et en meniere d’eschange et de permutacion de trois pieces de vignes assises ou terretoire de Besençon, lesquex lidiz messires Jehans de Chalon a baillié en la maniere que dessus adit Jaquet et à ses hoirs, lesquex vignes furent es enfant à Fale, de Besençon, et estoient eschoites adit mons. Jehan de Chalon... En tesmoignaige de laquel chose, à la requeste doudit Jaquet, avons mis le seal de la court de Besençon en ces presentes lettres, qui furent faites et donées l’am mil CCC et huit, l’endemain de la saint George.